Οι διακοπές ξεκινούν από το κατάλυμα που θα μείνεις. Πριν κολυμπήσεις σε σμαραγδένια νερά, πριν περπατήσεις σε γραφικά σοκάκια, πριν γευτείς μαμαδίστικα ή γκουρμέ φαγητά, πριν καλά – καλά προλάβεις να αναπνεύσεις τον ντόπιο αέρα θα πας να αφήσεις τα μπαγκάζια σου σε ένα κατάλυμα. Αυτή είναι και η πρώτη εικόνα των διακοπών σου.
Αλλά το κατάλυμα δεν είναι μόνο ένας χώρος αλλά και οι άνθρωποι του που τον διαθέτουν.
Στα πολλά ταξίδια που έχω κάνει, αναψυχής και επαγγελματικά, έχω μείνει σε πολύ όμορφους χώρους και έχω συναντήσει πολύ καλούς οικοδεσπότες, σπάνια όμως και τα δυο μαζί.
Η αρμονική συνύπαρξη αυτών των δύο είναι η ιδανική συνταγή για να ξεκινήσουν καλά οι διακοπές και το Harmony House είναι ότι λέει το όνομα του.
Το σπίτι ήταν πολύ εύκολο να το βρούμε, αλλά μόλις φτάσαμε στο λιμάνι μας περίμενε ήδη η Γιούλη. Από την πρώτη στιγμή που την συναντήσαμε όλοι νιώσαμε ότι δεν είναι απλά η ιδιοκτήτρια που εκμεταλλεύεται οικονομικά το σπίτι της, αλλά η φιλόξενη οικοδέσποινα. Και δικαιωθήκαμε αφού σε όλη τη διάρκεια της παραμονής μας ήταν πάντα πρόθυμη να μας παρέχει κάθε διευκόλυνση ώστε να κάνει όσο το δυνατόν πιο ευχάριστη τη διαμονή μας. Μικρή αλλά ενδεικτική λεπτομέρεια της φιλοξενίας τα γλυκίσματα και το ντόπιο εμφιαλωμένο κρασί που μας περίμεναν ως καλωσόρισμα.
Το σπίτι βρίσκεται σε ένα ύψωμα με πραγματικά υπέροχη θέα το λιμάνι και τα Λιβαδάκια. Οι χώροι λειτουργικοί και το κυριότερο πεντακάθαροι. Καθαρά σεντόνια, πετσέτες και παντού καθαριστικά και απολυμαντικά, ιδιαίτερα σημαντικά σε μια εποχή που η υγιεινή είναι πρωταρχικής σημασίας λόγω της πανδημίας του κορωνοϊού.
Η διαμονή μας στο Harmony House ήταν ένας συνδυασμός ενός πανέμορφου χώρου με μια υπέροχη οικοδέσποινα σε τέλεια… αρμονία!